ხვიჩა კვარაცხელია

**ხვიჩა კვარაცხელია** თაშნეშე ჩინებული მუჭოთ **კვარა** (დ. 12 ფურთუთა, 2001, ქართი) — ქორთუ მობურთე. საქორთუოშ ერუანული ოკუჩხბურთე ნაკორობაშ დო ფრანგული ოკუჩხბურთე კლუბი პარი სენ-ჟერმენიშ ოშქაშემათხილე.

## საკლუბე კარიერა
[მინი|მარცხნივ|ხვიჩა კვარაცხელია [2019 წანას]]

### ორდოიანი კარიერა
2012 წანაშე ლაჸაფენდჷ ქართიშ „დინამოშ“ აკადემიას დო ახალნორდულ ბუნეფს. კვარაცხელიაქ კარიერა 2017 წანას, ქართიშ „დინამოს“ დიჭყჷ. ართი წანაშ უკული „რუსთავშა“ გეგნორთჷ.

### მოსკოვიშ „ლოკომოტივი“
2019 წანაშ 15 ფურთუთას, კვარაცხელიაქ იჯარათ მოსკოვიშ „ლოკომოტივშა“ გეგნორთჷ. თიში დებიუტიქ რუსეთიშ პრემიერ ლიგას 2019 წანაშ 10 მელახის, მაჰაჩყალაშ „ანჟიშ“ სააწმარენჯოთ დიჭყჷ. ხვიჩაქ მოედანს 86 წუთის ილაჸაფუ, ჯეფერსონ ფარფანიშ მანგიორო.

2019 წანაშ 1 კვირკვეს, იჯარაშ ვადაშ გულაშ უკულ კვარაცხელიაქ ქჷდიტუ „ლოკომოტივი“. მოსკოვიშ „ლოკომოტივიშ“ მაწვართალ იური სიომინქ გაცხადჷ, ნამჷ-და გაბუსთებული რდჷ ხვიჩაშ ბუნაშე უკაშ დო „რუსთავშე“ უგშუჸიდურუაშ გეშა.

### ყაზანიშ „რუბინი“
2019 წანაშ 6 კვირკვეს, კვარაცხელიაქ ხე მაჭარჷ ხუთწანიან კონტრაქტის ყაზანიშ „რუბინწკჷმა“. 2019 წანაშ 15 კვირკვეს, ხვიჩაქ გოლი გენთუღჷ ჸოფილ კლუბის, მოსკოვიშ „ლოკომოტივს“. კვარაცხელიაქ მაჟირა გოლი „რუბინიშ“ მუკაქუნალით, 2019 წანაშ 30 გერგობათუთას, გროზნოშ „ახმატიშ“ სააწმარენჯოთ გენთიღჷ. 2020 წანაშ ზარხულს გიბჟინჷ ინფორმაციაქ, ნამჷ-და „გალათასარაი“ ზად რდჷ ხვიჩაშო 15 მილიონი ევრო გეგნუგაფუდუკო, მარა ტრანსფერქ ვეგშართჷ. 2020 წანას კვარაცხელიაქ გეწ-გეწას სუმშა, გურიშმემაჭუეფქ მარაშინათუთას, ეკენიას დო გჷმათუთას ბუნაშ საუჯგუშო მობურთეთ გიშეჸონეს.  2020 წანას გიშეჸონეს საქორთუოშ წანაშ საუჯგუშო მობურთეთ.

2021 წანაშ დაჭყაფუს, L'Equipe-ქ გიმაბჟინჷ 21-ა ოშწანურას დუნაბადი 50 საუჯგუშო მობურთეშ ერკებული, ნამუსჷთ ხვიჩა რუსეთიშ პრემიერ ლიგაშ აკა წჷმმარინაფალი რდჷ.

### ბათუმიშ „დინამო“
2022 წანაშ 7 მელახის, ფიფაქ გჷმაცხადუ, ნამჷ-და უკრაინაშა რუსეთიშ მინოკათუაშ გეშა, რუსეთის მარენჯი ლეგიონერეფს შეულებჷდეს ცანდჸურე მეუჭყორდესკონ კონტრაქტეფი 2022 წანაშ 30 მანგიშახ დო ნებაქ მიაჩეს ქაკათაფუდესკო რუსეთიშ გალე რინელ კლუბეფს 2022 წანაშ 30 მანგიშახ. 2022 წანაშ 24 მელახის ყაზანიშ „რუბინქ“ გაცხადჷ, ნამჷ-და კვარაცხელიაშ კონტრაქტი მეჭყორდჷ.  კჷნ თიმ დღას ხვიჩაქ ბათუმიშ „დინამოს“ ქაკათჷ.

კვარაცხელიაქ ბუნაშ რანწკეფს 11 მატჩი მანჯჷ, სოდე 8 გოლიშ მითოღალა დო 2 საგოლე გინოჩამაშ კეთებაქ მაზუჯინჷ. ჯოხოთ გიადჷ ერუანული ლიგაშ მაჟირა წირეშ საუჯგუშო მოლაჸაფეთ. 

### „ნაპოლი“
2022 წანაშ 1 კვირკვეს, ხვიჩაქ ოფიციალურო გინირთჷ იტალიური ოკუჩხბურთე კლუბი „ნაპოლიშ“ მოლაჸაფეთ. 15 მარაშინათუთას, ნაპოლიშ აკოდგინალუას პირველი მატჩი მანჯჷ სერია A-ს „ელას ვერონაშ“ სააწმარენჯოთ დო მატჩიშ 37-ა წუთის გენთიღჷ მუში პირველ გოლი. 21 მარაშინათუთას, სერია А-შ მაჟირა მატჩის დუბლი არსულჷ „მონცაშ“ სააწმარენჯოთ (4:0).
3 ეკენიას კვარაცხელიაქ გჷმამორძგე გოლი მითუღჷ „ლაციოს“ (2–1). 4 გოლით დო 1 საგოლე გინოჩამათ თიქ სერია A-შ ბომბარდირეფიშ ოდუდე დეკჷ. შედეგო, კვარაცხელიაქ სერია A-შ თუთაშ საუჯგუშო მობურთეთ გჷნირთუ.

## საკლუბე სტატისტიკა

## პიჯური რინა
ხვიჩაშ მუმა რე ჸოფილი მობურთე ბადრი კვარაცხელია (დ. 1965). 2000 წანას ბადრი კვარაცხელიაქ მანჯჷ 3 მატჩი აზერბაიჯანიშ ნაკორობას. ლაჸაფენდჷ ქორთულ დო აზერბაიჯანულ კლუბეფს. ჸუნს უკულაში ჯიმა, თორნიკე კვარაცხელია (დ. 2010) ნამუთ „ავაზაშ“ ოკუჩხბურთე აკადემიას ლაჸაფენს.  კვარაცხელია ქირსიანი რე. 

## რესურსეფი ინტერნეტის

* ხვიჩა კვარაცხელია  — ყაზანიშ „რუბინიშ“ ოფიციალურ ვებ-ხასჷლას
* ხვიჩა კვარაცხელია  — უეფაშ დინნაჭარა
* 
* ხვიჩა კვარაცხელიაშ პროფილი ერუანული ლიგაშ ვებ-ხასჷლას
* 
* UEFA
* FIFA
* 

## კომენტარეფი


## სქოლიო

კატეგორია:ქართის დუნაბადი
კატეგორია:ქორთუ მობურთეეფი
კატეგორია:საქორთუოშ ერუანული ნაკორობაშ მობურთეეფი
კატეგორია:ერუანული ლიგაშ მობურთეეფი
კატეგორია:რუსთავიშ მეტალურგიშ მობურთეეფი
კატეგორია:ქართიშ დინამოშ მობურთეეფი
კატეგორია:რუსეთიშ პრემიერ ლიგაშ მობურთეეფი
კატეგორია:მოსკოვიშ ლოკომოტივიშ მობურთეეფი
კატეგორია:ყაზანიშ რუბინიშ მობურთეეფი
ხვიჩა
კატეგორია:სერია A-შ მობურთეეფი
კატეგორია:ნაპოლიშ მობურთეეფი